ענקית הקוסמטיקה אסתי לאודר (סימול EL), שבשליטת משפחת לאודר, דיווחה היום על זינוק חד מהצפוי של 34% ברווחיה הרבעוניים הודות לביקוש מוגבר ומוצריה בעונת החגים וחולשת הדולר מול מטבעות אחרים בעולם.
החברה - אשר נוסדה על ידי אסתי לאודר, אמו של המיליארדר רון לאודר שנפטרה לפני כעשור - רשמה ברבעון האחרון רווח של 344 מיליון דולר או 1.71 דולר למניה, לעומת רווח של 256 מיליון דולר או 1.28 דולר למניה, בתקופה המקבילה בשנה הקודמת. תחזית האנליסטים היתה לרווח של 1.44 דולר למניה.
בשורה העליונה רשמה החברה בתקופה המדווחת הכנסות של 2.49 מיליארד דולר, צמיחה של 10% לעומת הרבעון המקביל בשנה הקודמת ומעל לתחזיות האנליסטים למכירות של 2.42 מיליארד דולר.
אסתי לאודר גם העלתה את תחזית הרווח לפני סעיפים חד פעמיים לשנת הכספים כולה, וצופה כעת רווח של 3.4-3.6 דולר למניה לעומת תחזית קודמת לרווח של 2.9-3.1 דולר למניה.
רון לאודר שימש בעבר כנשיא הקונגרס היהודי העולמי וכנשיא הקרן הקיימת בארה"ב.